На основу одредбе чл. 12. Закона о удружењима („Службени гласник РС“, бр. 51/2009 и 99/2011 - др. закон, у даљем тексту: Закон), полазећи од идеје природног права људи да се удружују, као наставак личне слободе сваког појединца, традиције законског утемељења створеног у Србији доношењем Закона о зборовима и удружењима из 1881. године и међународним документима, инспирисано правом на слободно удруживање из члана 20. став 1. Универзалне декларације о људским правима која је усвојена на Генералној скупштини Уједињених нација одржаној 10. децембра 1948. године у Паризу и члана 22. став 1. Међународног пакта о грађанским и политичким правима, усвојеног и отвореног за потпис, ратификацију и приступање Резолуцијом Генералне скупштине Уједињених нација од 16. децембра 1966. године, Скупштина Удружења омбудсмана Србије, на седници одржаној 07. децембра 2022. године, усваја

**СТАТУТ**

**УДРУЖЕЊА ОМБУДСМАНА СРБИЈЕ**

**I УВОДНЕ ОДРЕДБЕ**

**Предмет уређивања**

**Члан 1.**

Овим Статутом уређује се: циљеви ради којих се удружење оснива и област остваривања циљева, назив и седиште удружења, изглед и садржина печата, услови и начин учлањивања, стицање статуса члана удружења, чланови, права и обавезе чланова, престанак чланства, унутрашња организација, поступак и услови за избор органа удружења, остваривање јавности рада удружења, начин стицања средстава за остваривање циљева и располагање средствима, статусне промене, престанак рада удружења и поступање са имовином удружења у случају престанка рада удружења и друга питања утврђена Законом, као и друга питања од значаја за рад удружења.

Сви употребљени изрази и термини изражени у граматичком мушком роду, подразумевају природни мушки и женски род.

**Члан 2.**

Удружење омбудсмана Србије (у даљем тексту: удружење) је невладино и непрофитно удружење, основано на неодређено време ради остваривања циљева у области заштите и унапређења људских, грађанских и мањинских права и промоције, јачања и унапређења институције омбудсмана.

**Циљеви удружења**

**Члан 3.**

Циљеви удружења су:

* заштита и унапређење људских, грађанских и мањинских права;
* промоција, јачање и унапређење институције омбудсмана;
* подршка раду омбудсмана;
* организација и реализација едукативних активности;
* информисање јавности о значају рада омбудсмана;
* информисање јавности и надлежних државних и других органа о питањима која указују на значај, положај и улогу омбудсмана;
* информисање надлежних органа и других организација о проблемима у раду омбудсмана;
* организовање едукативних и промотивних активности усмерених ка свим субјектима друштвене заједнице ради упознавања са питањима која су од значаја за област људских, грађанских и мањинских права;
* организовање стручних саветовања, семинара, трибина, радионица и сл. из области људских, грађанских и мањинских права;
* издавање едукативног и пропагандног материјала (књиге, часописи, брошуре, флајери и др.) из области људских, грађанских и мањинских права;
* сарадња са органима, организацијама и заједницама, односно свим институцијама из области људских, грађанских и мањинских права;
* сарадња са субјектима који представљају угрожене друштвене групе;
* израда предлога закона и других прописа из области људских, грађанских и мањинских права, предлога за измену и допуну истих, подношење иницијативе за доношење одговарајућих закона и других прописа;
* израда модела правних аката неопходних за рад омбудсмана;
* израда базе података неопходне за рад удружења и омбудсмана;
* израда интернет презентације и система комуникације удружења са својим члановима;
* организација студијских путовања за потребе остваривања циљева удружења;
* обезбеђивање материјалних и других услова за остваривање циљева удружења;
* сарадња са међународним организацијама и заједницама;
* сарадња са омбудсманима и њиховим удружењима у Европи и свету;
* сарадња са локалним и регионалним омбудсманима и њиховим удружењима у Републици Србији;
* сарадња са Заштитником грађана Републике Србије;
* афирмисање вредности из области људских, грађанских и мањинских права;
* заштита и унапређење независности и самосталности омбудсмана;
* помоћ и подршка омбудсману којем је угрожена независност и самосталност, односно друго право или који се у свом раду сусрећу са активностима трећих лица којима се отежава или онемогућава рад омбудсмана;
* израда Етичког кодекса;
* подстицање научног и уметничког стваралаштва на плану унапређења и заштите људских, грађанских и мањинских права и афирмације значаја, положаја и улоге омбудсмана;
* организовање активности на плану афирмације људских, грађанских и мањинских права и толеранције међу младима;
* израда програма и материјала за афирмацију заштите и унапређење људских, грађанских и мањинских права;
* сарадња са структурама власти и политичким структурама у питањима из области рада омбудсмана;
* подршка свих активности усмерених на унапређење рада и јачање институције омбудсмана;
* подршка и учешће у свим другим активностима које су усмерене на остваривање циљева у области у којој делује удружење.

**Члан 4.**

Ради остваривања својих циљева удружење нарочито предузима мере за:

* заштиту права на самостално и непристрасно обављање послова из своје надлежности;
* заштиту угледа и достојанства омбудсмана као институције и лица - омбудсмана, односно заменика омбудсмана;
* измене одредби Устава, закона и других аката којима се уређују институт омбудсмана, односно контролно-надзорних органа, а посебно у циљу остваривања принципа независности и самосталности институције омбудсмана и успостављање потпуне владавине права;
* иницирање и организовање јавних и стручних расправа о релевантним правним прописима и пракси рада омбудсмана;
* издавање стручних публикација у којима се обрађују питања из области права и јавне управе, односно питања међународног права;
* организовање стручних саветовања, семинара, предавања и других облика стручног и професионалног усавршавања чланова удружења;
* организовање волонтерских акција на пољу примене заштите грађанских и мањинских права;
* доделу признања и награда за успешан професионалан рад и допринос раду удружења;
* сарадња са другим удружењима и невладиним организацијама оријентисаних ка остваривању циљева удружења из члана 3. Статута.

**Назив и седиште**

**Члан 5.**

Назив удружења је: „Удружење омбудсмана Србије“

Назив удружења је на српском језику и ћириличном писму.

Назив удружења на страном – енглеском језику, који се уписује у Регистар удружења у Агенцији за привредне регистре је: „**Association of Ombudspersons in Serbia**“.

Скраћени назив удружења је: „УОС“.

Седиште удружења је у Бачкој Тополи, улица Маршала Тита број 38.

Удружење има своју интернет страницу и свој заштитни знак – логотип о чијем изгледу и употреби одлуку доноси Управни одбор.

Удружење своју делатност остварује на територији Републике Србије.

**Печат**

**Члан 6.**

Удружење има печат.

Печат удружења је округлог облика, плавог отиска.

Печат чине две концентричне кружнице које омеђују спољни обод. На спољашњем ободу је исписано великим словима, на српском језику, ћириличним писмом следеће: УДРУЖЕЊЕ ОМБУДСМАНА СРБИЈЕ, а у унутрашњем ободу, на енглеском језику, великим словима, латиничним писмом: ASSOCIATION OF OMBUDSPERSONS IN SERBIA.

Печат удружења израђује се за отисак у мастилу и израђује се у једном примерку.

**II УСЛОВИ И НАЧИН СТИЦАЊА СТАТУСА ЧЛАНА И ПРЕСТАНАК ЧЛАНСТВА**

**Чланови**

**Члан 7.**

Удружење има редовне чланове, придружене чланове и почасне чланове.

**Редовни чланови** удружења могу бити изабрани омбудсмани и њихови заменици, без обзира на ком нивоу су изабрани и који је назив институције за коју су изабрани или који су у статусу вршиоца функције или вршиоца дужности.

**Придружени чланови** удружења могу бити омбудсмани, односно заменици омбудсмана – који више нису на функцији или су пензионисани, запослени у канцеларији омбудсмана као и сва лица која су ангажована на заштити и унапређењу људских, грађанских и мањинских слобода и права, који(а) прихватају циљеве удружења и поднесу пријаву за учлањење.

**Почасни чланови** удружења могу бити домаћи и страни држављани, као и апатриди (лица без држављанства) који имају посебне заслуге у заштити и унапређењу људских, грађанских и мањинских права, односно лица која су посебно истакнута у области промовисања људских права и слобода, који прихватају циљеве удружења и буду позвани да буду чланови удружења.

**Стицање статуса члана удружења**

**Члан 8.**

Статус члана удружења стиче се пријемом.

Статус редовног члана удружења стиче се подношењем пријаве о приступању уз коју се прилаже копија акта о избору омбудсмана, односно заменика омбудсмана.

Статус придруженог члана стиче се, на предлог редовног члана, потписивањем изјаве о приступању која се доставља генералном секретару, а коју треба да прихвати председник удружења, с тим да коначну одлуку о пријему у чланство доноси Управни одбор.

Статус почасног члана стиче се на позив председника удружења, који позив упућује на предлог Управног одбора, председника Скупштине или 1/3 чланова Скуштине са правом гласа.

Одлуку о изгледу и садржини пријаве за учлањење, односно изјаве о приступању доноси Управни одбор.

**Редовни чланови**

**Члан 9.**

Редовни чланови имају сва права установљена Законом и овим Статутом, и то: чланови су Скупштине и непосредно учествују у њеном раду, имају непосредно право гласа у Скупштини, право да бирају и буду бирани у органе и тела удружења, износе своје ставове и мишљења, предлажу активности, оснивање комисија, радних тела и других облика организовања ради вршења одговарајућих послова и задатака важних за рад удружења.

**Придружени чланови**

**Члан 10.**

Придружени чланови имају право да присуствују седницама Скупштине и учествују у расправи по предложеним тачкама дневног реда и износе своје ставове, предлоге и мишљења.

Придружени чланови немају право гласа у Скупштини нити право да бирају и буду бирани у органе удружења.

**Почасни чланови**

**Члан 11.**

Почасни чланови имају право да непосредно учествују у раду Скупштине, да износе своје ставове и мишљења и предлажу активности.

Почасни чланови немају право гласа у Скупштини, право да предлажу одлуке нити право да бирају и буду бирани у органе удружења.

**Права и обавезе чланова**

**Члан 12.**

Чланови удружења имају права и обавезе да:

1. активно доприносе остваривању циљева удружења;
2. учествују, у складу са интересовањем, у активностима удружења;
3. плаћају чланарину, осим почасних чланова који не плаћају чланарину;
4. се придржавају одредаба Статута и других аката удружења;
5. у свим активностима поступају тако да се не штети угледу и положају који ужива удружење;
6. буду благовремено и потпуно информисани о раду и активностима удружења,
7. обављају друге послове које им повере Управни одбор или председник удружења.

Придружени и почасни чланови удружења имају права и обавезе као и редовни чланови, осим оних права и обавеза која су овим Статутом утврђена само за редовне чланове.

**Престанак чланства**

**Члан 13.**

Чланство у удружењу престаје:

* иступањем;
* искључењем;
* смрћу члана.

Чланство редовном члану престаје и престанком обављања функције, осим уколико не потпише изјаву о приступању као придружени члан.

Изјава о иступању упућује се Управном одбору који већином гласова присутних чланова констатује иступање члана о чему, без одлагања, обавештава генералног секретара ради евидентирања и ажурирања базе података чланова удружења.

Члан Удружења може бити искључен због грубог непоштовања одредаба овог Статута или нарушавања угледа Удружења, због непоштовања циљева удружења и непоштовања Етичког кодекса.

Одлуку о искључењу доноси Управни одбор, на предлог Етичког одбора, након спроведеног поступка у току којег се утврђује разлог искључења и релевантне чињенице повреде.

Поступак искључења уређује се пословником о раду Управног одбора.

Одлука о искључењу доноси се по правилима Закона о општем управном поступку („Службени гласник РС“, бр. 18/2016 и 95/2018-аутентично тумачење).

Члану се мора омогућити да се изјасни о разлозима због којих је поднет предлог за доношење одлуке о престанку његовог чланства у удружењу.

Против одлуке Управног одбора о искључењу може се поднети жалба Скупштини удружења у року од 30 дана од дана пријема одлуке. Коначну одлуку о престанку чланства по овом основу доноси Скупштина.

У случају смрти члана удружења, Управни одбор доноси одлуку којом констатује престанак чланства том лицу.

**III ОРГАНИ УДРУЖЕЊА**

**Унутрашња организација**

**Члан 14.**

Удружење има следеће органе:

* Скупштину;
* Председника удружења;
* Управни одбор и
* Надзорни одбор;

Функцију заступника удружења врши председник удружења, а у његовом одсуству заменик председника удружења.

Поред органа из става 1. овог члана, удружење може образовати комисије, радна тела и слично.

**Скупштина**

**Члан 15.**

Скупштина је највиши орган удружења и чине је сви његови редовни чланови.

У раду Скупштине могу да учествују придружени и почасни чланови удружења, без права гласа. Скупштини могу присуствовати и у њеном раду учествовати и трећа лица, у складу са Пословником о раду Скупштине.

Скупштина доноси свој Пословник о раду.

Скупштином председава председник Скупштине, а у његовом одсуству заменик председника Скупштине.

**Члан 16.**

Скупштина:

* усваја Статут, као и измене и допуне Статута;
* усваја друге опште акте удружења;
* доноси план и програм рада удружења;
* доноси Пословник о раду;
* бира и разрешава председника и заменика председника скупштине удружења;
* бира и разрешава председника и заменика председника удружења,
* бира и разрешава чланове Управног одбора;
* бира и разрешава чланове Надзорног одбора;
* бира и разрешава чланове Етичког одбора;
* бира и разрешава генералног секретара удружења;
* разматра и усваја, најмање једном годишње, извештај Управног одбора;
* разматра и усваја, најмање једном годишње, извештај Надзорног одбора;
* разматра и усваја, најмање једном годишње, извештај Етичког одбора;
* разматра и усваја финансијски план и извештај удружења;
* одлучује о статусним променама и престанку рада удружења;
* одлучује о удруживању у савезе и друге асоцијације у земљи и иностранству;
* доноси одлуку о оснивању правних лица;
* коначно одлучује о жалби на искључењу члана;
* одлучује о другим питањима у складу са Законом и овим Статутом.

**Члан 17.**

Скупштина се редовно састаје једном годишње.

Ванредна седница Скупштине може се заказати на образложени предлог Управног обора, председника удружења, као и на иницијативу најмање 1/3 редовних чланова Скупштине. Иницијатива се подноси председнику Скупштине, у писаном облику, у којој се морају навести питања чије се разматрање предлаже (заједно са предлогом одлука по сваком питању).

Седницу Скупштине сазива председник Скупштине по сопственој иницијативи или на предлог председника удружења или Управног одбора, обавештењем о месту и времену одржавања које се најраније 30 дана, а најкасније 8 дана пре одржавања седнице објављује на интернет страници удружења.

Позив на седницу Скупштине доставља се писаним путем (поштом - препорученом пошиљком и/или електронском поштом на адресу из пријаве/изјаве о приступању).

Скупштина се, по правилу, одржава у седишту удружења.

Председник Скупштине има право да одлучи да се седница Скупштине одржи и у неком другом месту ради лакшег организовања, одржавања и рада седнице.

Седнице Скупштине могу се одржавати коришћењем конференцијске везе или друге аудио и визуелне комуникацијске опреме, тако да сви чланови који учествују у раду седнице могу истовремено да међусобно комуницирају.

Сматра се да су чланови који на овај начин учествују у раду седнице лично присутни.

Скупштина пуноправно одлучује ако је присутна најмање једна половина чланова са правом гласа (кворум).

Скупштина одлучује већином гласова присутних чланова са правом гласа.

За одлуку о изменама и допунама Статута, статусним променама и престанку рада удружења неопходна је 2/3 већина гласова присутних чланова са правом гласа.

Гласање на Скупштини је јавно, с тим да Скупштина, одлуком већине присутних чланова Скупштине са правом гласа, може одлучити да се о појединим питањима гласа тајно.

Све одлуке Скупштине објављују се на интернет страници удружења у року од 8 дана од дана одржавања седнице Скупштине.

**Председник удружења и заменик председника удружења**

**Члан 18.**

Председника удружења бира Скупштина из реда редовних чланова, већином гласова присутних чланова Скупштине са правом гласа.

Кандидат за председника је редовни члан удружења кога подржава најмање пет редовних чланова удружења.

Уколико је за председника удружења предложено два кандидата, а ни један не добије потребну већину, у други круг гласања улази онај кандидат који је добио већи број гласова у првом кругу.

Уколико је за председника удружења предложено три или више кандидата па приликом гласања ни један од кандидата не добије већину, гласање се понавља и том приликом се гласа за два кандидата који су приликом првог гласања добили највећи број гласова.

Гласање о избору председника удружења је тајно, осим уколико Скупштина одлуком већине присутних чланова Скупштине са правом гласа не одлучи да гласање буде јавно.

Мандат председника удружења траје две године.

**Члан 19**

У одсуству или објективне спречености, председника удружења замењује заменик председника.

Одредбе Статута које се односе на председника удружења сходно се примењују на заменика председника удружења.

**Члан 20**

Председник удружења је извршни орган удружења који:

* заступа и представља удружење у правном промету и према трећим лицима;
* заступа удружење у имовинским и другим правним односима;
* извршава одлуке Скупштине и Управног одбора;
* стара се о остваривању циљева удружења;
* присуствује и учествује у раду Управног и Надзорног одбора, без права гласа;
* предлаже сазивање Скупштине;
* предлаже кандидате за чланове и председнике органа удружења;
* подноси извештај о свом раду Управном и Надзорном одбору;
* потписује и подноси финансијски извештај Управном, Надзорном одбору, Скупштини и Агенцији за привредне регистре;
* упућује позив на почасно чланство у удружењу;
* обавља и друге послове који су од интереса за остваривање циљева удружења.

**Члан 21**.

Функција председника удружења престаје:

* истеком мандата;
* разрешењем;
* оставком;
* губитком статуса редовног члана у удружењу.

Председник удружења може бити разрешен уколико не врши функцију или је врши супротно статуту удружења, уколико вршењем функције наноси штету удружењу или је тешко повредио углед удружења.

Председника удружења разрешава Скупштина, на образложени предлог Управног одбора или 1/3 чланова Скупштине са правом гласа.

У случају престанка функције председника удружења по наведеним основима, председник удружења ће наставити да врши ту функцију до избора новог.

**Председник Скупштине и заменик председника Скупштине**

**Члан 22.**

Скупштина бира председника Скупштине и заменика председника Скупштине из редова чланова Скупштине који имају право гласа, на предлог председника удружења или најмање пет чланова Скупштине који имају право гласа.

Председник Скупштине:

* заказује седницу Скупштине;
* председава седницама Скупштине;
* руководи радом Скупштине.

Мандат председника Скупштине, односно заменика председника Скупштине траје две године.

У случају оставке или истека мандата председника Скупштине или заменика, разрешења или губитка статуса редовног члана у удружењу, председник Скупштине, односно заменика председника Скупштине настављају да врше ту функцију до избора новог председника, односно заменика председника.

Председник Скупштине удружења или заменик председника Скупштине може бити разрешен уколико не врши функцију или је врши супротно статуту удружења, уколико вршењем функције наноси штету удружењу или је тешко повредио углед удружења.

Одлуку о разрешењу доноси Скупштина, на образложени предлог Управног одбора или 1/3 чланова Скупштине са правом гласа.

**Управни одбор**

**Члан 23.**

Управни одбор је орган удружења који се стара о споровођењу циљева удружења утврђених чланом 3. овог Статута.

Управни одбор има пет чланова, које бира и опозива Скупштина, на предлог председника удружења или 1/3 присутних чланова Скупштине који имају право гласа.

Управни одбор из реда својих чланова бира председника и заменика председника, на предлог председника удружења.

Члан Управног одбора не може истовремено да буде носилац неке друге функције у удружењу.

Мандат члана Управног одбора траје две године.

Чланство у Управном одбору престаје:

* истеком мандата;
* разрешењем;
* оставком;
* губитком статуса редовног члана у удружењу.

Члан Управног одбора може битри разрешен уколико не врши функцију или уколико вршењем функције наноси штету удружењу или је тешко повредио углед удружења.

Члана Управног одбора разрешава Скупштина, на образложени предлог председника удружења или 1/3 чланова Скупштине удружења са правом гласа.

Ако се број чланова Управног одбора смањи испод половине броја чланова из става 2. овог члана, преостали чланови дужни су да без одлагања, а најкасније у року од осам дана, поднесу предлог за сазивање ванредне Скупштине удружења ради именовања недостајућих чланова управног одбора.

**Члан 24**

Управни одбор:

* доноси Пословник о раду Управног одбора;
* извршава одлуке Скупштине;
* одлучује о имовини удружења;
* организује редовно обављање делатности удружења;
* поверава посебне послове појединим члановима;
* доноси финансијске одлуке;
* одлучује о покретању поступка за измене и допуне Статута, сопственом иницијативом или на предлог најмање пет чланова удружења и припрема предлог измена и допуна, који подноси Скупштини на усвајање;
* одлучује о покретању поступка за накнаду штете у случајевима из члана 25. став 2. Закона о удружењима и, по потреби, одређује посебног заступника удружења за тај поступак;
* подноси Скупштини извештај о раду;
* доноси одлуку о висини чланарине;
* доноси одлуку о признањима и наградама;
* доноси одлуку о пријему у чланство придруженог члана удружења;
* подноси предлог за почасног члана удружења;
* доноси одлуку о искључењу члана;
* одлучује о сарадњи са другим удружењима, савезима и организацијама;
* доноси одлуку о изгледу и садржини пријаве за учлањење, односно изјаве о приступању;
* одлучује о другим питањима за која Законом или овим Статутом нису овлашћени други органи удружења.

Управни одбор пуноправно одлучује ако је присутно најмање 1/2 чланова, а одлуке доноси већином гласова свих чланова.

Седнице Управног одбора могу се одржавати коришћењем конференцијске везе или друге аудио и визуелне комуникацијске опреме, тако да сви чланови који учествују у раду седнице могу истовремено да међусобно комуницирају.

Сматра се да су чланови који на овај начин учествују у раду седнице лично присутни.

**Надзорни одбор**

**Члан 25.**

Надзорни одбор контролише финансијско пословање удружења, спровођење одлука удружења и остваривање функција органа удружења и о уоченим неправилностима, без одлагања, обавештава Скупштину.

Поред послова из става 1. овог члана, Надзорни одбор:

* надзире рад и разматра извештаје председника удружења и Управног одбора пре подношења Скупштини на одличување;
* врши унутрашњи надзор над пословањем удружења;
* стара се о законитом коришћењу финансијских и других средстава удружења;
* предузима потребне мере у циљу заштите од несавесног пословања и вршења фунцкија у удружењу;
* врши и друге послове одређене Законом и одлуком Скупштине.

Сви органи удружења као и носиоци функција дужни су да на захтев Надзорног одбора дају тражене податке, документацију и обавештења ради остваривања послова из надлежности Надзорног одбора.

Надзорни одбор подноси извештај о свом раду на свакој седници Скупштине.

**Члан 26.**

Надзорни одбор има три члана које бира Скупштина. Председника Надзорног одбора бирају чланови Надзорног одбора између себе, на предлог председника удружења.

Члан Надзорног одбора не може истовремено да буде носилац неке друге функције у удружењу.

Мандат чланова Надзорног одбора траје две године.

Чланство у Надзорном одбору престаје:

* истеком мандата;
* разрешењем;
* оставком;
* губитком статуса редовног члана у удружењу.

Члан Надзорног одбора може бити разрешен уколико не врши функцију или уколико вршењем функције наноси штету удружењу или је тешко повредио углед удружења.

Члана Надзорног одбора разрешава Скупштина, на образложени предлог председника удружења или 1/3 чланова Скупштине удружења са правом гласа.

У случају престанка функције члана Надзорног одбора по наведеним основима, исти ће наставити да врше ту функцију до избора новог.

**Етички одбор**

**Члан 27.**

Етички одбор је стручно тело удружења које:

* израђује предлог Етичког кодекса и подноси га на усвајање Скупштини,
* стара се да чланови удружења делују у оквиру стандарда утврђених Етичким кодексом,
* прати поштовање одредаба Етичког кодекса,
* спроводи дисциплински поступак у случају повреде Етичког кодекса;
* предлаже мере Управном одбору и(или) Скупштини против члана удружења за којег је утврђено да не поступа у складу са одредбама Етичког кодекса;
* врши анализу одредаба Етичког кодекса и у случају да резултати анализе покажу да је то потребно, предлаже измене и допуне Етичког кодекса у циљу прецизирања одредаба које предвиђају дисциплинску одговорност члана удружења због непоштовања одредаба Етичког кодекса.

Етички одбор образује се као стално стручно радно тело удружења.

Етички одбор има 3 члана. Чланови између себе, на посебној седници, бирају председника Етичког одбора, на предлог председника удружења.

Чланове Етичког одбора, под истим условима као за чланове Управног и Надзорног одбора, бира и разрешава Скупштина.

Мандат чланова Етичког одбора траје две године.

**Генерални секретар**

**Члан 28.**

Генерални секретар удружења:

* обавља све послове неоподне за организацију и рад удружења,
* у обављању послова из своје надлежности непосредно сарађује са председником и замеником председника удружења, по чијим налозима и упутствима је обавезан да поступа,
* одговоран је за вођење евиденције о члановима удружења и плаћању чланарине,
* припрема материјал и врши припремне радње на организацији седница органа удружења,
* непосредно организује рад на припремању седница свих органа удружења;
* израђује одлуке свих органа удружења и стара се о њиховом спровођењу;
* сачињава записнике са седница Скупштине, Управног, Надзорног и Етичког одбора;
* поступа по захтевима председника, односно заменика председника Скупштине, чланова Управног и Назорног одбора, председника, односно заменика председника удружења;
* по овлашћењу председника удружења, заступа удружење у имовинским и другим правним односима;
* обавља и друге послове по налогу председника удружења, односно заменика председника и председника Управног одбора.

Генералног секретара, под истим условима као за чланове Управног и Надзорног одбора, бира и разрешава Скупштина.

Генерални секретар присуствује седницама Управног, Надзорног и Етичког одбора.

**IV ЈАВНОСТ РАДА**

**Остваривање јавности рада**

**Члан 29.**

Рад удружења је јаван.

Председник удружења се стара о редовном обавештавању чланства и јавности о раду и активностима удружења, непосредно или путем интерних публикација, односно путем саопштења за јавност, објавама на интернет страници удружења или на други примерен начин.

Годишњи обрачуни и извештаји о активностима удружења подносе се члановима на седници Скупштине удружења.

**Члан 30.**

Ради остваривања својих циљева удружење успоставља контакте и сарађује са другим удружењима и организацијама у земљи и иностранству.

Удружење може приступити међународним удружењима и савезима који делују у области заштите и унапређења људских, грађанских и мањинских права.

**V ФИНАНСИЈСКА СРЕДСТВА И ПРЕСТАНАК РАДА УДРУЖЕЊА**

**Начин стицања средстава за остваривање циљева и располагање средствима**

**Члан 31.**

Удружење прибавља средстава од чланарине, добровољних прилога, донација и поклона, из помоћи других удружења, организација и трећих лица (домаћих и страних) и на други законом дозвољен начин.

Обезбеђивањем средстава за финансирање рада удружења не може се повредити самосталност, независност и углед како удружења тако и његових чланова.

Ради прибављања потребних средстава, удружење може организовати и посебне акције и манифестације.

**Статусне промене**

**Члан 32.**

Одлуком Скупштине, удружење може да се:

* припоји другом удружењу које има исте или сличне циљеве (припајање);
* споји са два или више удружења са истим и сличним циљевима уз оснивање новог удружења (спајање) и
* поделити на два или више удружења (подела).

Одлуку из став 1. овог члана Скупштина доноси 3/4 већином од укупног броја чланова Скупштине.

**Престанак рада удружења**

**Члан 33.**

Удружење престаје са радом:

* када престану услови за остваривање циљева удружења;
* статусним променама;
* у другим случајевима предвиђеним Законом.

Одлуку о престанку постојања удружења Скупштина доноси 3/4 већином од укупног броја чланова Скупштине.

Изузетно од става 1. овог члана, одлуку о престанку рада удружења може донети и Управни одбор у случају да је дошло до блокаде рада Скупштине када се одлука не може донети услед недостатка кворума за одлучивање или ако не постоји потребна већина, односно уколико Скупштина није могла да се одржи ни после два позива за одржавање Скупштине. Управни одбор одлуку о престанку рада удружења доноси уколико за њу гласа већина чланова.

Такође, уколико органи удружења не функционишу, а њихов рад се није могао обновити, одлуку о престанку рада удружења може донети председник удружења.

**Поступање са имовином удружења у случају престанка рада удружења**

**Члан 34.**

У случају престанка рада, имовина удружења пренеће се на домаће непрофитно правно лице које је основано ради остваривања истих или сличних циљева, односно Скупштина/Управни одбор/председник удружења ће одлуком о престанку одредити коме се преноси имовина удружења, у складу са Законом.

Пре предаје имовине на начин одређен у ставу 1. овог члана, намирују се обавезе према повериоцима.

**Члан 35.**

На сва питања која нису регулисана овим Статутом непосредно ће се примењивати одредбе Закона о удружењима.

**VI ПРЕЛАЗНЕ И ЗАВРШНЕ ОДРЕДБЕ**

**Члан 36.**

Сва општа акта и одлуке органа удружења, објављују се на огласној табли удружења у његовом седишту, као и на интернет страници удружења, наредног дана од дана доношења.

Сва општа акта удружења ступају на снагу осам дана од дана објављивања.

**Члан 37.**

Овај Статут објављује се и ступа на снагу у складу са чланом 36. овог Статута.

**Члан 38.**

Ступањем на снагу овог Статута престаје да важи Статут донет на седници Скупштине удружења одржаној 08. јуна 2016. године, који је измењен на седници Скупштине удружења одржаној 05. децембра 2018. године.

**Члан 39.**

Сви чланови органа удружења који у моменту ступања на снагу овог Статута имају неку функцију у удружењу остају на истим функцијама до истека својих мандата или другог начина престанка истих у складу са одредбама Статута по којим су изабрани, и имају право поновног избора по одредбама овог Статута.

ПРЕДСЕДНИК СКУПШТИНЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Јован Кнежевић